Thomas Jensen (S), 2013-10-10:
Det må siges at være et meget traditionelt skattelovforslag i den forstand, at det indeholder mange meget forskellige elementer fra forskellige afkroge af skattelovgivningen.
Der er dog det fælles for nogle af dem, at de indeholder justeringer for at bringe skattelovgivningen her i Danmark i overensstemmelse med EU-retten.
Det første element handler om selskaber i EØS-lande, der ikke samtidig er medlemmer af EU.
Selskaberne fra EØS-lande får med lovforslaget samme adgang til at deltage i skattefri fusioner, spaltninger og tilførsler af aktiver, som selskaber i EU-landene.
Det er vigtigt at understrege, at deltagelse i skattefrihed gøres betinget af, at de pågældende selskaber i EØS-landene svarer til danske aktie- eller anpartsselskaber, og at der mellem Danmark og det EØS-land, hvori selskabet er hjemmehørende, er indgået en aftale om udveksling af oplysninger i skattesager.
På den måde slipper vi ikke bare lige mulighederne for at kontrollere transaktioner.
Danmark har f.eks. sådan en aftale med Liechtenstein, og de danske skattemyndigheder kan således indhente skatteoplysninger fra Liechtenstein i det omfang, et selskab eksempelvis fusioneres i Liechtenstein.
Det andet element handler om folkepensionister med bopæl i udlandet.
Generelt er det sådan, at personer, som er bosat i Danmark, skal betale ejendomsværdiskat af såvel danske som udenlandske ejendomme.
Pensionister med bopæl i Danmark kan få nedslag i den årlige ejendomsværdiskat på 4 promille af beregningsgrundlaget, dog højst 6.000 kr. for en helårsbolig og 2.000 kr. for en fritidsbolig.
Men folkepensionister med bopæl i udlandet kan ikke med den nugældende lov få tilsvarende nedslag i ejendomsværdiskatten, og derfor ændres det med det her forslag, sådan at nedslagsreglerne også gælder for folkepensionister og også kommer til at gælde for personer med bopæl uden for Danmark.
Det tredje element i lovforslaget handler om vandforsyning.
I dag er det ikke muligt at sammenlægge et lille skattefritaget vandforsyningsselskab med et stort skattepligtigt vandforsyningsselskab, uden at det har skattemæssige konsekvenser for det modtagende vandforsyningsselskab.
Der indføres nemlig adgang til at foretage skattefrie sammenlægninger af skattepligtige og skattefrie vandforsyninger.
Det er vigtigt at understrege, at forslaget er udformet på en måde, så der opstilles et værn mod, at den modtagende formue kan danne grundlag for fradrag ved opgørelsen af det modtagende selskabs skattepligtige indkomst.
Det fjerde og sidste element i lovforslaget handler om Energinet.dk.
Energinet.dk får mulighed for skattefrit at tilføre aktiver ved overdragelse af virksomhed til et datterselskab, der er omfattet af fuld selskabsskattepligt til Danmark.
Formålet med det her er at ligestille Energinet.dk og kollektive elforsyningsselskaber i skattemæssig henseende.
Ændringen giver Energinet.dk de samme muligheder for at gennemføre skattefri tilførsel af aktiver som i andre selvstændige, offentlige virksomheder.
Det betyder, at beskatningen af de fortjenester, der konstateres ved overdragelsen, vil blive udskudt til det senere tidspunkt, hvor det modtagende selskab afstår de overdragne aktiver og passiver.